b'\n_START_ARTICLE_\nSargon Akadski\n_START_SECTION_\nPoreklo in vzpon na oblast\n_START_PARAGRAPH_\nNatan\xc4\x8dna datuma Sargonovega rojstva in smrti nista znana. Po kratki kronologiji je vladal od leta 2270 do 2215 pr. n. \xc5\xa1t., po srednji pa od leta 2334 do 2279 pr. n. \xc5\xa1t.. Datumi temeljijo na Seznamu sumerskih kraljev. Asirologi \xc5\xa1e vedno niso soglasni ali je ime dobil ob rojstvu ali ga je privzel kasneje, ko je pri\xc5\xa1el na prestol. _NEWLINE_Zgodba o Sargonovem rojstvu in otro\xc5\xa1tvu je v Sargonovi legendi, sumerskem besedilu, ki naj bi bilo Sargonov \xc5\xbeivljenjepis. Razpolo\xc5\xbeljivo besedilo ni popolno, v ohranjenih fragmentih pa je omenjen Sargonov o\xc4\x8de Laibum. Praznini v besedilu sledi ki\xc5\xa1ki kralj Ur-Zababa, ki se je zbudil po sanjah, katerih vsebina iz ohranjenega dela tablice ni razvidna. Ur-Zababa je iz neznanega vzroka za svojega dvornega to\xc4\x8daja imenoval Sargona. Kmalu zatem ga je povabil v svoje dvorne prostore, da bi razpravljala o Sargonovih sanjah, v katerih je boginja Inana Ur-Zababa utopila. Na smrt prestra\xc5\xa1eni Ur-Zababa je ukazal, naj glavni kova\xc4\x8d Beli\xc5\xa1-tikal Sargona ubije. Inana je umor prepre\xc4\x8dila in zahtevala, da se Sargon pri mestnih vratih ustavi, kar je \xc2\xbbumazan s krvjo\xc2\xab. Ko se je Sargon vrnil k Ur-Zababi, se je kralj ponovno prestra\xc5\xa1il in se odlo\xc4\x8dil, da Sargona po\xc5\xa1lje k uru\xc5\xa1kemu kralju Lugalzagesiju s sporo\xc4\x8dilom na glinasti tablici, naj Sargona ubije. Legenda se tukaj prekine. Domneva se, da je v manjkajo\xc4\x8dem nadaljevanju opis Sargonovega vzpona na prestol._NEWLINE_Seznam sumerskih kraljev navaja: \xc2\xbbV Agadi (Akadu) je Sargon, sin vrtnarja in Ur-Zababov to\xc4\x8daj, postal kralj Agade, ki je zgradil Agado. Vladal je 56 let\xc2\xab. V navedku se skriva ve\xc4\x8d problemov. Thorkild Jacobsen je del zapisa, ki se nana\xc5\xa1a na njegovega o\xc4\x8deta, ozna\xc4\x8dil za praznino, katere natan\xc4\x8den pomen je negotov. Res je, da sta na seznamu kot kralja umenjena tudi Ur-Zababa in Lugalzagesi, vendar je med njiju vrinjenih ve\xc4\x8d drugih ki\xc5\xa1kih kraljev, ki so bili bolj verjetno guvernerji ali vazali Akadskega cesarstva. Po nedavno odkritem napisu z omembo mesta in datuma prvega leta vladanja kralja En\xc5\xa1aku\xc5\xa1ana, ki je bil skoraj zagotovo Sargonov predhodnik, je postala vpra\xc5\xa1ljiva tudi trditev, da je bil Sargon ustanovitelj Akadskega cesarstva. Weidnerjeva kronika (ABC 19:51) omenja, da je bil Sargon tisti, ki je \xc2\xbbtik ob Akadu zgradil Babilon\xc2\xab.  Isto trdi tudi Kronika zgodnjih kraljev (ABC 20:18\xe2\x80\x9319), ki pravi, da je Sargon med svojim vladanjem \xc2\xbbizkopal zemljo iz babilonske jame in tik ob Agadi zgradil dvojnika Babilona\xc2\xab. Van de Mieroop domneva, da se obe kroniki morda nana\xc5\xa1ata na mnogo kasnej\xc5\xa1ega asirskega kralja Sargona II. iz novoasirskega obdobja in ne na Sargona Akadskega._NEWLINE_Sargon se je kot legendarna osebnost ohranil v novoasirski knji\xc5\xbeevnosti iz zgodnje \xc5\xbeelezne dobe. Tablice z odlomki Legende o Sargonovem rojstvu so odkrili v A\xc5\xa1urbanipalovi knji\xc5\xbenici iz 7. stoletja pr. n. \xc5\xa1t.. Po tej legendi je bil Sargon nezakonski sin sve\xc4\x8denice (starej\xc5\xa1i prevodi opisujejo njegovo mater kot poni\xc5\xbeno). Mati ga je skrivoma rodila, ga polo\xc5\xbeila v ko\xc5\xa1aro iz trsja in jo potisnila v reko. Otroka je na\xc5\xa1el Aki, delavec na namakalnem kanalu, ki je otroka vzgojil kot svojega sina.\n_START_SECTION_\nUstanovitev Akadskega cesarstva\n_START_PARAGRAPH_\nSargon je po prevzemu oblasti v Ki\xc5\xa1u ubil ki\xc5\xa1kega kralja. Ko je na svojo stran pridobil ki\xc5\xa1ko vojsko, je takoj napadel Uruk, kjer je vladal Lugalzagesi Umski. Zasedel je Uruk in poru\xc5\xa1il njegovo znamenito obzidje. Izgleda, da so branilci pobegnili iz mesta in se pridru\xc5\xbeili vojski, ki so jo vodili ensiji petdesetih provinc. Sumerska vojska se je spopadla z akadsko v dveh bitkah na bojnem polju, v katerih je bila Lugalzagesijeva vojska popolnoma uni\xc4\x8dena. Lugalzagesi je bil ujet in odveden v Nipur. Sargonov napis na piedestalu kipa, ohranjen na kasnej\xc5\xa1em zapisu na glinasti tablici, pravi, da so Lugalzagesija \xc2\xbbpripeljali skozi Enlilova vrata privezanega kot psa\xc2\xab. Sargon je svoje nasprotnike zasledoval do Ura in se nato obrnil na vzhod proti Laga\xc5\xa1u in Perzijskemu zalivu in nato proti Umi. V\xc2\xa0\xc2\xbbspodnjem morju\xc2\xab\xc2\xa0(Perzijski zaliv) je simboli\xc4\x8dno opral svoje oro\xc5\xbeje, s \xc4\x8dimer je \xc5\xbeelel pokazati, da je osvajanje Sumerije zaklju\xc4\x8deno._NEWLINE_Sargon je premagal tudi Kazalskega kralja Ka\xc5\xa1tubila. Eden od anti\xc4\x8dnih virov navaja, da je bilo Sargonovo uni\xc4\x8denje mesta tako popolno, \xc2\xbbda ptice niso mogle najti prostora, kamor bi se lahko vsedle\xc2\xab._NEWLINE_Da bi omejil mo\xc5\xbenost upora v Sumeriji, je v svoj dvor imenoval 4500 mo\xc5\xbe, ki jih je poznal in so se zavedali, da mu morajo biti zvesti, \xc4\x8de se \xc5\xbeelijo obdr\xc5\xbeati\xc2\xa0\xc2\xbbob njegovi mizi\xc2\xab, se pravi v dr\xc5\xbeavnem polo\xc5\xbeaju. Teh 5400 mo\xc5\xbe je morda sestavljalo tudi njegovo vojsko. Za guvernerje velikih mest je imenoval Akadce in ne Sumerce. Uradni jezik cele Mezopotamije in lingua franca je postala semitska akad\xc5\xa1\xc4\x8dina, ki je presegala meje cesarstva. Sargon je tudi podrl vsa obzidja in uni\xc4\x8dil vse podobe prej\xc5\xa1njih kraljev. Njegovo cesarstvo je vzdr\xc5\xbeevalo trgovske in diplomatske stike s kraljestvi okoli Arabskega morja in drugod na Bli\xc5\xbenjem vzhodu. Sargonovi napisi poro\xc4\x8dajo, da so v njegovi prestolnici Agadi pristajale tudi ladje iz Magana, Meluhe in Dilmuna._NEWLINE_Stare sumerske verske ustanove, katere so Semiti dobro poznali in jih celo opona\xc5\xa1ali, so spo\xc5\xa1tovali. Sumer\xc5\xa1\xc4\x8dina se je obdr\xc5\xbeala predvsem kot jezik v bogoslu\xc5\xbeju. Sargon in njegovi nasledniki so bili za\xc5\xa1\xc4\x8ditniki sumerskih kultov, sam Sargon pa se je naslavljal z\xc2\xa0\xc2\xbbmaziljeni Anujev sve\xc4\x8denik\xc2\xab\xc2\xa0in\xc2\xa0\xc2\xbbveliki Elilov ensi\xc2\xab._NEWLINE_V razli\xc4\x8dnih prepisih Seznama sumerskih kraljev je Sargon vladal 56, 55 ali 54 let. Kljub temu so znana imena samo \xc5\xa1tirih let njegovega vladanja - leta pohodov proti Elamu, Mariju, Simurumu (huritska regija) in Urui (elamitska mestna dr\xc5\xbeava).\n_START_SECTION_\nZapu\xc5\xa1\xc4\x8dina\n_START_PARAGRAPH_\nSargon je (po kratki kronologiji) umrl okoli leta 2215 pr. n. \xc5\xa1t.. Po novici o njegovi smrti so po celem cesarstvu izbruhnili upori. Sargonov sin in naslednik Rimu\xc5\xa1, ki je vladal devet let, je ve\xc4\x8dino uporov je zatrl. Rimu\xc5\xa1a je nasledil drug Sargonov sin Mani\xc5\xa1tu\xc5\xa1u, ki je vladal petnajst let._NEWLINE_Sargon je bil \xc5\xa1e skoraj dve tiso\xc4\x8dletji po svoji smrti vzor za mezopotamske kralje. Asirski in babilonski kralji so nase gledali kot na Sargonove naslednike. Nekateri, med njimi tudi Nabonid (okoli 556 \xe2\x80\x93 539 pr. n. \xc5\xa1t.), so se zelo zanimali za zgodovino Sargonske dinastije in celo izkopavali njegove pala\xc4\x8de in pala\xc4\x8de njegovih naslednikov. Kasnej\xc5\xa1e vladarje so verjetno navdihovale zmage, ki jih je izvojeval na svojih pohodih po Bli\xc5\xbenjem vzhodu.\n_START_SECTION_\nDru\xc5\xbeina\n_START_PARAGRAPH_\nZnana so imena Sargonove glavne \xc5\xbeene Ta\xc5\xa1lultum in nekaj njunih \xc5\xa1tevilnih otrok. H\xc4\x8derka Enheduana je bila sve\xc4\x8denica, ki je pisala obredne himne. Veliko njenih del, vklju\xc4\x8dno s Hvalnico Inani, je bilo v rabi \xc5\xa1e ve\xc4\x8d stoletij. Znana so tudi imena sinov Rimu\xc5\xa1a in Mani\xc5\xa1tu\xc5\xa1uja, ki sta bila njegova naslednika, in \xc5\xa0u-Enlila (Ibarum) in Ilabai\xc5\xa1-takala (Abai\xc5\xa1-Takal). Mani\xc5\xa1tu\xc5\xa1uja je na prestolu nasledil Sargonov vnuk Naram-Sin.\n_START_SECTION_\nPrimerjave z drugimi mitologijami\n_START_PARAGRAPH_\nPodobnosti med Sargonovim rojstvom, opisanim v novoasirski legendi, in rojstvi na primer Mojzesa, Karne in Ojdipa, je opazil \xc5\xbee Otto Rank leta 1909. Kasneje so preu\xc4\x8devali tudi podobnosti z enakimi rojstvi v drugih evropskih in azijskih ljudskih pripovedkah in mo\xc5\xbenost, da je bilo Sargonovo rojstvo prapodoba Mojzesovega._NEWLINE_Sargon je tudi eden od kandidatov, ki so dali identiteto ali inspiracijo za svetopisemskega Nimroda. Yigal Levin (2002) je sugeriral, da sta v Nimrodu zdru\xc5\xbeena Sargon in njegov vnuk Naram-Sin in da Nimrodovo ime izhaja iz imena slednjega. Douglas Petrovich (2013) celo trdi, da je Sargon\xc2\xa0\xc2\xbbnajbolj\xc5\xa1i in pravi\xc2\xab\xc2\xa0kandidat za zgodovinskega Nimroda.'